U-I-197/13
Natisni
Opravilna št.:
U-I-197/13
Datum odločitve:
12. 2. 2015
ECLI:
ECLI:SI:USRS:2015:U.I.197.13
Akt:
Odlok o proračunu Občine Ilirska Bistrica za leto 2013 (Uradni list RS, št. 64/13)
Izrek:
Zahteva za oceno ustavnosti in zakonitosti Odloka o proračunu Občine Ilirska Bistrica za leto 2013 (Uradni list RS, št. 64/13) se zavrže.
Evidenčni stavek:
Ko odlok o proračunu lokalne skupnosti za določeno leto nima več neposrednih pravnih učinkov, ki bi pomenili podlago za financiranje občine v času odločanja Ustavnega sodišča, odločitev Ustavnega sodišča o njegovi ustavnosti in zakonitosti ne bi mogla odpraviti morebitnih zatrjevanih posledic.
Geslo:
1.5.51.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve.
1.2.51.3.5 - Ustavno sodstvo - Vrste vlog - Aktivna legitimacija v postopku pred Ustavnim sodiščem - Predlagatelj - Predstavniški organi lokalne skupnosti.
1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
Pravna podlaga:
Člen 25.1, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Župan Občine Ilirska Bistrica Emil Rojc
Datum vloge:
22. 8. 2013
Vrsta odločitve:
sklep
Vrsta rešitve:
zavrženje
Dokument:
US30599
Dokument v PDF obliki:
U-I-197-13.pdf
138 KB
Prenesite datoteko
U-I-197/13-14
12. 2. 2015
SKLEP
Ustavno sodišče je v postopku za oceno ustavnosti, začetem z zahtevo župana Občine Ilirska Bistrica Emila Rojca, ki ga zastopa Odvetniška pisarna Mužina, Žvipelj in partnerji, d. o. o., Ljubljana, na seji 12. februarja 2015
sklenilo:
Zahteva za oceno ustavnosti in zakonitosti Odloka o proračunu Občine Ilirska Bistrica za leto 2013 (Uradni list RS, št. 64/13) se zavrže.
OBRAZLOŽITEV
1. Župan Občine Ilirska Bistrica izpodbija Odlok o proračunu Občine Ilirska Bistrica za leto 2013 (v nadaljevanju Odlok o proračunu), ki ga je Občinski svet sprejel na seji 4. 7. 2013. Ker je župan menil, da je Odlok o proračunu protiustaven in nezakonit je zadržal objavo in Občinskemu svetu predlagal ponovno odločanje o proračunu. Občinski svet je 17. 7. 2013 Odlok o proračunu ponovno potrdil.
2. Predlagatelj meni, da je Odlok o proračunu v neskladju s 148. členom Ustave, Zakonom o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09 in 51/10 – ZLS), Zakonom o stvarnem premoženju države in samoupravnih lokalnih skupnosti (Uradni list RS, št. 86/10, 75/12 in 50/14 – ZSPDSLS), Obligacijskim zakonikom (Uradni list RS, št. 97/07 – uradno prečiščeno besedilo – OZ) in Zakonom o političnih strankah (Uradni list RS, št. 100/05 – uradno prečiščeno besedilo, 103/07, 99/13 in 46/14 – ZPolS).
3. Ustavno sodišče presoja samo veljavne predpise. V skladu z drugim odstavkom 47. člena Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS) Ustavno sodišče odloči o ustavnosti oziroma zakonitosti predpisa, ki je med postopkom pred Ustavnim sodiščem prenehal veljati, le če niso bile odpravljene posledice njegove protiustavnosti oziroma nezakonitosti.
4. Proračun lokalne skupnosti je splošni akt, ki ustvarja neposredno podlago za izvajanje financiranja občine v določenem časovnem obdobju (proračunsko leto). Praviloma s potekom proračunskega leta, za katerega je sprejet, proračun preneha biti neposredna pravna podlaga za financiranje občine.
[1]
Proračun ima določene učinke tudi po prenehanju proračunskega leta, za katero je bil sprejet, dokler učinkuje kot podlaga za začasno financiranje v naslednjem letu, tj. dokler občina ne sprejme proračuna za tekoče leto.
[2]
Občina Ilirska Bistrica je z Odlokom o proračunu Občine Ilirska Bistrica za leto 2014 (Uradni list RS, št. 90/14) sprejela proračun za leto 2014. Zato izpodbijani Odlok o proračunu nima več neposrednih pravnih učinkov in ni več podlaga za izvajanje financiranja občine v letu 2015. Ta položaj ustreza položaju, ki je predviden z drugim odstavkom 47. člena ZUstS.
5. Ker Odlok o proračunu zaradi sprejema Odloka o proračunu Občine Ilirska Bistrica za leto 2014 nima več neposrednih pravnih učinkov, ki bi pomenili podlago za financiranje občine v času odločanja Ustavnega sodišča, odločitev Ustavnega sodišča o njegovi ustavnosti in zakonitosti ne bi mogla odpraviti morebitnih v zahtevi zatrjevanih posledic.
[3]
Zato niso izpolnjeni pogoji iz drugega odstavka 47. člena ZUstS za oceno ustavnosti in zakonitosti izpodbijanega akta in je Ustavno sodišče zahtevo zavrglo.
6. Ustavno sodišče je sprejelo ta sklep na podlagi prvega odstavka 25. člena ZUstS v sestavi: predsednik
mag. Miroslav Mozetič
ter sodnice in sodnika dr. Mitja Deisinger,
dr. Dunja Jadek Pensa, mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar in dr. Jadranka Sovdat.
Sklep je sprejelo soglasno.
mag. Miroslav Mozetič
Predsednik
[1]
Primerjaj s sklepom Ustavnega sodišča št. U-I-317/96 z dne 6. 5. 1999 (OdlUS VIII, 92).
[2]
Primerjaj z odločbo Ustavnega sodišča št. U-I-332/97 z dne 19. 11. 1998 (Uradni list RS, št. 83/98, in OdlUS VII, 205).
[3]
Primerjaj s sklepom Ustavnega sodišča št. U-I-317/96.